b'\n_START_ARTICLE_\nKharybdis\n_START_PARAGRAPH_\nKharybdis (m.kreik. \xce\xa7\xce\xac\xcf\x81\xcf\x85\xce\xb2\xce\xb4\xce\xb9\xcf\x82) oli kreikkalaisessa mytologiassa toinen Italian ja Sisilian v\xc3\xa4liseen kapean Messinansalmen merihirvi\xc3\xb6ist\xc3\xa4. Toisella rannalla olleessa luolassa oleili Skylla, jonka kuusi koiran p\xc3\xa4\xc3\xa4t\xc3\xa4 sieppasivat merimiehi\xc3\xa4 ohipurjehtivista laivoista, ja vastarannan kalliolla kasvoi viikunapuu, jonka alla oleileva Kharybdis imaisi kolme kertaa p\xc3\xa4iv\xc3\xa4ss\xc3\xa4 valtavat vesimassat sis\xc3\xa4\xc3\xa4ns\xc3\xa4 ja sylk\xc3\xa4isi ne sitten taas ulos. Luultavasti Kharybdis onkin ollut salmen vuoroveden henkil\xc3\xb6itym\xc3\xa4. _NEWLINE_Kharybdis oli Poseidonin ja Gaian tyt\xc3\xa4r ja alun perin najadi, merinymfi. H\xc3\xa4n nosti tulvia ja saartoi maata aalloillaan laajentaakseen is\xc3\xa4ns\xc3\xa4 valtakuntaa mutta suututti Zeuksen, koska h\xc3\xa4n samalla supisti t\xc3\xa4m\xc3\xa4n hallitsemaa maata. Rangaistukseksi Zeus kahlehti Kharybdiin merenpohjaan. Toisen version mukaan Kharybdis varasti jatkuvasti Herakleen karjaa, ja sen vuoksi Zeus paiskasi h\xc3\xa4net vasamallaan mereen._NEWLINE_Koska salmen rannat olivat vain nuolenkantaman p\xc3\xa4\xc3\xa4ss\xc3\xa4 toisistaan, salmessa purjehtiva laiva yritti v\xc3\xa4ltt\xc3\xa4\xc3\xa4 toista hirvi\xc3\xb6ist\xc3\xa4 ja ajautui siksi liian l\xc3\xa4helle toista. Argonautit olivat aikanaan onnistuneet ohittamaan salmen j\xc3\xa4\xc3\xa4m\xc3\xa4tt\xc3\xa4 merihirvi\xc3\xb6iden armoille, mutta t\xc3\xa4ll\xc3\xb6in Hera oli k\xc3\xa4skenyt Thetiin neuvomaan heit\xc3\xa4. Sen sijaan Odysseus ei ollut yht\xc3\xa4 onnekas. Homeroksen Odysseiassa kerrotaan, kuinka Odysseus manalassa saamansa ohjeen mukaisesti aluksi purjehti l\xc3\xa4hemp\xc3\xa4\xc3\xa4 Skyllaa kuin Kharybdista ja menetti kuusi miest\xc3\xa4ns\xc3\xa4 t\xc3\xa4lle. Aluksen p\xc3\xa4\xc3\xa4sty\xc3\xa4 salmen ohitse ja rantauduttua saarelle, jossa Helios laidunsi pyh\xc3\xa4\xc3\xa4 karjaansa, miesten tuli kuitenkin n\xc3\xa4lk\xc3\xa4, ja he teurastivat lauman parhaat h\xc3\xa4r\xc3\xa4t. Suuttuneena Helios uhkasi Zeukselle menn\xc3\xa4 manalaan loistamaan kuolleille, ellei t\xc3\xa4m\xc3\xa4 tekisi asialle jotakin, jolloin Zeus suostui kostamaan teon tuhoamalla salamallaan aluksen ja miehist\xc3\xb6n lukuun ottamatta Odysseusta, joka ei ollut osallistunut ateriaan._NEWLINE_Odysseus ajautui haaksirikkoisena t\xc3\xa4ll\xc3\xa4 kertaa Kharybdiin tyk\xc3\xb6 mutta v\xc3\xa4ltti joutumasta sen kitaan pit\xc3\xa4m\xc3\xa4ll\xc3\xa4 lujasti kiinni viikunapuusta. Veden purkauduttua ulos Odysseus p\xc3\xa4\xc3\xa4sti otteensa irti ja pelastautui takaisin aallon mukana tulleelle lautalleen.'